ทองคำร่วง 46.2 ดอลลาร์
สัญญาทองคำตลาดนิวยอร์กปิดร่วงลงอย่างหนัก  จาก แรงขายทำกำไรฉุด
13 ก.ย. 2554

สัญญาทองคำตลาดนิวยอร์กปิดร่วงลงอย่างหนัก  จาก แรงขายทำกำไรฉุด
สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 46.2 ดอลลาร์ หรือ 2.5% ปิดที่ 1,813.3 ดอลลาร์/ออนซ์ หลังจากเคลื่อนตัวในช่วง 1,807.90-1,865.20 ดอลลาร์
นักลงทุนเทขายทำกำไรในตลาดทองคำเพื่อชดเชยการขาดทุนในตลาดอื่นๆ รวมถึงตลาดหุ้น หลังจากมีรายงานว่า มูดีส์ อินเวสเตอร์ส เซอร์วิส อาจจะปรับลดอันดับความน่าเชื่อถือธนาคารในฝรั่งเศส เนื่องจากธนาคารเหล่านี้เข้าไปลงทุนถือพันธบัตรกรีซเป็นจำนวนมาก นอกจากนี้ บรรยากาศการซื้อขายในตลาดทองคำตลาดยังได้รับแรงกดดันจากความกังวลที่ว่า วิกฤตหนี้สาธารณะของกรีซอาจจะส่งผลกระทบต่อการฟื้นตัวของเศรษฐกิจทั่วโลก
เทรดเดอร์กล่าวว่า แม้ปัจจัยพื้นฐานของตลาดทองคำยังคงแข็งแกร่ง แต่ความผันผวนในตลาดอื่นๆก็อาจจะส่งผลกระทบถึงตลาดทองคำด้วย เนื่องจากนักลงทุนและเฮดจ์ฟันด์จำนวนมากต้องการชดเชยการขาดทุนด้วยการเทขายสัญญาทองคำ
นอกจากนี้ การที่ดัชนีดอลลาร์ (Dollar Index) ซึ่งเป็นดัชนีวัดความเคลื่อนไหวของดอลลาร์สหรัฐเมื่อเทียบกับ 6 สกุลเงินที่เป็นคู่ค้าหลักของสหรัฐ พุ่งขึ้นเมื่อวานนี้ ยังส่งผลกระทบต่อบรรยากาศการซื้อขายในตลาดทองคำด้วย เพราะการแข็งค่าของดอลลาร์จะทำให้สินทรัพย์ที่ซื้อขายในรูปสกุลเงินดอลลาร์มีราคาแพงขึ้นสำหรับผู้ที่ถือสกุลเงินอื่นๆ